તે છતાં તેના વિશે ક્યારેય ચર્ચા કે સલાહ લેવાના પ્રયત્નો મોટાભાગના પુરુષો નથી કરતા. મુંબઈના પરાંમાં પ્રેકટિસ કરતા એક જાણીતા સેક્સોલોજીસ્ટે ઈન્ટરવ્યુ દરમિયાન જણાવ્યું હતું કે સેક્સુઅલ સમસ્યા સંદર્ભે પુરુષો ખૂબ જ ઓછા આવે છે. અને તેમાં પણ મોટાભાગના લોકો પોતાનું સાચું નામ પણ છુપાવે અને કેટલીય જરૂરી હકિકત પણ છુપાવતા હોય છે. તેમની માનસિક સારવાર કરવાની જરૂર લાગતી હોય છે પણ પુરુષો ખુલીને વાત કરી શકતા નથી. તે સમયે એવા પુરુષની સારવાર કરવી ખૂબ અઘરું હોય છે. લીબીડો એટલે કે જાતિયવૃત્તિ સાથે તેમનું પુરુષપણું જોડાયેલું હોય છે. તેને કારણે તેઓ ખૂબ ક્રોધી, ઝઘડાળું, શંકાશીલ અને મારપીટ પણ કરતા હોય છે. ક્યારેક જાતીય સતામણી પણ આવા પુરુષો જ કરતા હોય છે. આ વાત એટલે કરવી પડી કે છેલ્લા વરસથી નામાંકિત અને શિક્ષિત પુરુષોના નામ મીટુ કેમ્પઈન એટલે કે જાતીય સતામણીના સંદર્ભે બહાર આવ્યા છે. લોકોને આઘાત એટલે લાગ્યો કે અત્યાર સુધી બધા જ જાણતા હોવા છતાં એવો દંભ આચરાઈ રહ્યો હતો કે ગલીના ગુંડાઓ અને વિકૃત મનોવૃત્તિ ધરાવનાર કે વિલન જેવો વ્યક્તિ જ જાતીય સતામણી કરી શકે. આપણી ફિલ્મોમાં પણ હીરોને ક્યારેય બળાત્કાર કે જાતીય સતામણીના કિસ્સામાં નથી બતાવતા. કે તેના વિશે એવું વિચારવું પણ યોગ્ય નથી લાગતું. હીરો, હીરોઈનની છેડતી કરે તે માન્ય હોય છે આપણને. પણ વિલન કરે તે માન્ય નથી હોતું. અહીં વિલનને સારો ચિતરવાનો પ્રયત્ન નથી પણ માનસિકતા સમજવાની વાત છે. આપણા માટે કેટલીક બાબાત સ્વીકાર્ય હોય છે અને કેટલીક નથી હોતી એટલે જ્યારે એવું બને છે તેના પ્રત્યે આંખઆડા કાન કરીએ છીએ. પુરુષોમાં જાતિયવૃત્તિ વધુ હોય તે સ્વીકારી લેવામાં આવ્યું છે. કેટલાક પુરુષો પોતાની વૃત્તિ પર કન્ટ્રોલ કરી શકે છે અને કેટલાક નથી કરી શકતા. કેટલાકને લાગે છે કે કોઈને ખબર ન પડે તે રીતે પોતાની સત્તામાં છે ત્યાં સુધી છૂટ લેવામાં કોઈ વાંધો નથી હોતો. સ્ત્રી-પુરુષોના સંબંધો આમ પણ કોમ્પલિકેટેડ હોય છે. તેમાં પાવરપ્લે દ્વારા થતી જાતિય સતામણી ઓર કોમ્પલિકેટેડ બની જાય છે.